CELEX: 32018D0061
Language: bg
Date: 2017-03-21 00:00:00
Title: Решение (ЕС) 2018/61 на Съвета от 21 март 2017 година за подписване от името на Европейския съюз и за временно прилагане на изменение на Споразумението между Съединените американски щати и Европейската общност относно сътрудничеството в областта на регулиране на безопасността на гражданското въздухоплаване

16.1.2018   
            
            
               BG
            
            
               Официален вестник на Европейския съюз
            
            
               L 11/1
            
         РЕШЕНИЕ (ЕС) 2018/61 НА СЪВЕТА
   от 21 март 2017 година
   за подписване от името на Европейския съюз и за временно прилагане на изменение на Споразумението между Съединените американски щати и Европейската общност относно сътрудничеството в областта на регулиране на безопасността на гражданското въздухоплаване
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,
   като взе предвид предложението на Европейската комисия,
   като има предвид, че:
   
               (1)
            
            
               На 25 септември 2014 г. Съветът упълномощи Комисията да започне преговори със Съединените американски щати за изменение на Споразумението между Съединените американски щати и Европейската общност относно сътрудничеството в областта на регулиране на безопасността на гражданското въздухоплаване (1) („споразумението“), което влезе в сила на 1 май 2011 г. Преговорите приключиха успешно с размяна на електронни писма между главните преговарящи, които изразиха своето съгласие с договорения текст.
            
         
               (2)
            
            
               Договореното изменение („изменение 1“) на споразумението разширява областите на сътрудничество по споразумението, в които взаимното приемане на констатации за съответствие и одобрения може да се прилага, за да се оптимизира използването на ресурсите и да се осъществят съответни икономии, като същевременно се гарантира висока степен на безопасност във въздушния транспорт.
            
         
               (3)
            
            
               Следва да се подпише изменение 1.
            
         
               (4)
            
            
               С цел да се даде възможност за приемането на ново приложение относно лицензирането на пилоти съгласно разширеното приложно поле на споразумението, чието значение следва да се разглежда в контекста на разпоредбите на Регламент (ЕС) № 1178/2011 на Комисията (2) за преобразуване на свидетелствата за летателна правоспособност, издадени от съответната трета държава, изменение 1 на споразумението следва да се прилага временно до приключване на процедурите, необходими за влизането му в сила,
            
         ПРИЕ НАСТОЯЩОТО РЕШЕНИЕ:
   Член 1
   Разрешава се подписването на изменение 1 на Споразумението между Съединените американски щати и Европейската общност относно сътрудничеството в областта на регулиране на безопасността на гражданското въздухоплаване от името на Съюза при условие на сключването на посоченото изменение.
   Текстът на изменение 1 е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) изменение 1 от името на Съюза.
   Член 3
   Изменение 1 се прилага временно, в съответствие с член 2 от него, считано от момента на подписването му, до приключването на процедурите, необходими за влизането му в сила.
   Член 4
   Настоящото решение влиза в сила в деня на приемането му.
   
      Съставено в Брюксел на 21 март 2017 година.
      
         
            За Съвета
         
         
            Председател
         
         E. SCICLUNA
      
   
   
      (1)  ОВ L 291, 9.11.2011 г., стр. 3.
   
      (2)  Регламент (ЕС) № 1178/2011 на Комисията от 3 ноември 2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) № 216/2008 на Европейския парламент и на Съвета (ОВ L 311, 25.11.2011 г., стр. 1).